Cum a reușit „măicuța Beatrice” să obțină un munte de bani. Și-a făcut un site cu un scop clar
O femeie care susținea că este măicuță și că are puteri tămăduitoare este acuzată de înșelăciune de procurorii din Satu Mare. Ar fi păcălit mai mulți oameni de la care a obținut, în numai 7 luni, peste 95.000 de euro.
Ancheta a pornit după ce o persoană păgubită a făcut reclamație la Poliție și a povestit cum individa, ce se recomanda drept măicuța Beatrice, a convins-o să-i dea în mai multe tranșe 80.000 de euro și 38.000 de lei pentru a-i rezolva o problemă de viață.
Nu ar fi singura păcălită. Escroaca avea un site unde se lăuda că dezleagă blesteme, cununii și reunește familii destrămate. Pe pagina de internet apăreau și mărturiile unor presupuși clienți pe care îi ajutase, inclusiv pentru a obține câștiguri financiare.
În dosar mai apare o suspectă, despre care anchetatorii nu au dat informații. Cert este că polițiștii au făcut percheziții la patru adrese din Galați și Prahova, unde au găsit sume importante de bani, recuzita folosită pentru a-i înșela pe oameni, cum ar fi cărțile de tarot și diferite obiecte de cult, dar și o macetă. Suspecta în vârstă de 23 de ani a fost dusă la audieri și, ulterior, reținută.